Kommunens sagsbehandlere har endnu ikke fået fælles retningslinjer for, hvordan de skal give social hjælp, og manglen på retningslinjer giver sagsbehandlerne dårligt arbejdsmiljø og tilfældig sagsbehandling til borgerne, påpeger socialrådgivernes regionsformand Mads Bilstrup over for DR Nordjylland. I april aftalte kommunen med fagforeningen, at disse retningslinjer skulle på plads, og Mads Bilstrup kritiserer, at det endnu ikke er sket seks måneder senere. Borgmester Anny Winther afviser dog, at kommunen sidder med hænderne i skødet. - Vi har faktisk brugt tiden på at gennemgå 800 sager for at rette op på alle fejl, der er sket, og vi er ved at udarbejde en sammenhængende børnepolitik. Det er en proces, der tager tid, siger hun til DR Nordjylland. /ritzau/

Referat:
Rebild Kommune beskyldes for smøl af socialrådgivernes regionsformand.